ระดมสมองวางแผนพัฒนากำลังคนรองรับอุตสาหกรรมเป้าหมาย
พลเอก ประวิตร วงษ์สุวรรณ รองนายกรัฐมนตรี ประชุมคณะกรรมการพัฒนาแรงงานและประสานงานการฝึกอาชีพแห่งชาติ (กพร.ปช.) ครั้งที่ 4/2564 โดยมีนายสุชาติ ชมกลิ่น รัฐมนตรีว่าการกระทรวงแรงงาน นางนฤมล ภิญโญสินวัฒน์ รัฐมนตรีช่วยว่าการกระทรวงแรงงาน รวมทั้งหน่วยงานทั้งภาครัฐและเอกชนที่เกี่ยวข้องเข้าร่วมประชุม ที่ตึกบัญชาการ 1 ทำเนียบรัฐบาล รองนายกรัฐมนตรี กล่าวว่า กพร.ปช. มีอำนาจหน้าที่ในการกำหนดนโยบายและแนวทางการพัฒนาแรงงานและประสานงานการฝึกอาชีพของผู้อยู่ในกำลังแรงงานของประเทศในทุกมิติ ซึ่งการประชุมในวันนี้ ที่ประชุมได้เห็นชอบ (ร่าง) แผนพัฒนาแรงงานและประสานงานการฝึกอาชีพในอุตสาหกรรมเป้าหมาย S-Curve (พ.ศ.2565-2570) และ (ร่าง) แผนปฏิบัติการด้านพัฒนาทักษะฝีมือคนพิการเพื่อรองรับการประกอบอาชีพ (พ.ศ.2564-2570) เพื่อให้แรงงานไทยทุกกลุ่ม สามารถสร้างงาน สร้างอาชีพ ขับเคลื่อนเศรษฐกิจและสังคม ภายใต้ชีวิตวิถีใหม่อย่างเสมอภาคและเท่าเทียมกัน ทั้งนี้ยังได้กำชับในที่ประชุม กพร.ปช.ให้กระทรวงแรงงานบูรณาการกับหน่วยงานที่เกี่ยวข้องเพื่อระดมความคิดเห็นในการวางแผนพัฒนากำลังคนของประเทศรองรับอุตสาหกรรมเป้าหมาย (S - curve) ด้วยรัฐมนตรีว่าการกระทรวงแรงงาน กล่าวว่า กระทรวงแรงงานได้รายงานถึงระเบียบสำนักนายกรัฐมนตรีว่าด้วยการพัฒนาแรงงานและประสานงานการฝึกอาชีพแห่งชาติ (ฉบับที่ 2) พ.ศ. 2564 ได้ปรับปรุงคำสั่งให้เป็นปัจจุบัน เพิ่มองค์ประกอบของ กพร.ปช. และปรับปรุงอำนาจหน้าที่แล้วและยังรายงานความคืบหน้าการดำเนินงาน 3 คณะ ไม่ว่าจะเป็นการพัฒนาทักษะคนพิการ การพัฒนาทักษะฝีมือผู้ถือบัตรสวัสดิการแห่งรัฐ ให้ที่ประชุมรับทราบด้วย ส่วนข้อสั่งการให้กระทรวงแรงงานระดมความคิดเห็นในการวางแผนพัฒนากำลังคนของประเทศนั้น ขณะนี้อยู่ระหว่างการรับฟังความคิดเห็นผ่านสื่ออิเล็กทรอนิกส์ ร่วมกับภาคอุตสาหกรรมและผู้เกี่ยวข้อง เพื่อยกร่างแผนผังตำแหน่งงานและแนวโน้มการจ้างงานในแต่ละอุตสาหกรรมเป้าหมายต่อไป